Victoria Velasquez (EL), 2024-05-02:
Jeg starter med et citat: »Mere demokratisk ejerskab i erhvervslivet er et vigtigt redskab til at modvirke den stigende økonomiske ulighed, sikre gode arbejdsvilkår og samtidig øge borgernes demokratiske indflydelse på samfundet.
Men virksomheder, som er ejet af forbrugere og medarbejdere, er også både mere produktive, langtidsholdbare og modstandsdygtige end traditionelle kapitalejede selskaber.
På trods af en lang tradition for demokratisk ejerskab, sakker Danmark bagefter den internationale udvikling på området i disse år.«
Sådan her har vi sagt i mange år i Enhedslisten.
Det har jeg sagt, og det, jeg lige har citeret, kommer fra vores udspil fra 2019.
Jeg har også genfundet et citat fra Politiken tilbage fra 2019 af vores daværende erhvervsordfører hr. Pelle Dragsted, og jeg citerer: »I andre lande ser vi en vækst i forbrugerejede og fællesejede virksomheder, men det er, som om vi i Danmark ikke er kommet med på den bølge endnu.«
Den daværende minister fra Liberal Alliance kaldte vores forslag for rendyrket socialisme, hvilket skulle være, så vidt jeg forstod – kan man sige med et glimt i øjet – en dårlig ting.
Finansministeren fra Venstre sagde, at i stedet for at fremsætte et forslag om det her skulle hr. Pelle Dragsted bare tage ud og starte en virksomhed.
Derfor er det virkelig på tide, at vi endelig kommer med på den her bølge, og derfor er jeg også helt oprigtigt virkelig glad for, at både Liberal Alliance og Venstre er med i den her aftale.
For på en måde synes jeg faktisk, det er det tætteste, man kan komme på en anerkendelse af, at demokratiet og den indflydelse, man skal have, ikke skal stoppe ved dørtærsklen til ens arbejde.
Og der er jo også den fantastiske historie, vi står på skuldrene af.
Det arbejde, der er lavet forud for aftalen, vil jeg også gerne rose, altså det her med, at eksperter og praktikere er kommet helt ind i maskinrummet og har fået mulighed for at komme med anbefalinger og input, og som er det, der gør, at vi i dag står med en aftale, som vi alle herinde, hvilket man både kan høre og mærke, kan være glade for, og som jeg ved at rigtig mange ude i erhvervslivet også er glade for.
Her får jeg også bare lyst til at komme med en meget dybtfølt tak til organisationer og også til partier og andre samarbejdspartnere, der virkelig har knoklet og har haft en helt vital rolle, i forhold til at vi står her i dag –
det har en kæmpe betydning.
Netop mere viden og oplysning om den her form for virksomhedsdrift vil være med til at sikre, at endnu flere virksomheder i fremtiden vil være ejede af medarbejderne, og de andre justeringer af reglerne, vi laver nu, vil det gøre det nemmere for dem, som ønsker at drive en virksomhed i fællesskab.
Og uanset om man synes, at man skal tjene få millioner eller mange, bør alle have nogenlunde lige meget.
For der er ikke nogen tvivl om, at medarbejderejede virksomheder bidrager positivt til vores samfund.
Det skaber stabile arbejdspladser og sikrer arbejdsglæde ved netop at give mulighed for at udøve indflydelse på det arbejdsliv, som man har.
Og det her er et rigtig godt udgangspunkt for en fremtid med flere demokratiske virksomheder.
Der er stadig masser af initiativer, som vi har til gode at gennemføre, men jeg kan mærke, at det fra flere hernede nærmest kilder i fingrene for og giver sommerfugle i maven at prøve at få det igennem, og jeg hører også en bredere opbakning til det.
Så det ser jeg virkelig frem til.
Og der er det jo ikke nogen hemmelighed, at jeg især tænker på modellen for generationsskifte.
Men det håber jeg at vi i aftalekredsen kan arbejde videre med, så vi netop kan fremtidssikre et demokratisk erhvervsliv.
Enhedslisten støtter lovforslaget.